RESOLUCIÓN do 27 de outubro de 2005 pola que se convoca un curso sobre intervención en caso de riscos radiolóxicos.
CENTRO DE ESTUDOS XUDICIAIS E SEGURIDADE PÚBLICA DE GALICIA — III. OUTRAS DISPOSICIÓNS — 10/11/2005

Dentro do programa de actividades que o Centro de Estudos Xudiciais e Seguridade Pública de Galicia ten previsto realizar no ano 2005, e conforme as funcións atribuídas pola Lei 1/2005, do 4 de xaneiro, de creación do Centro de Estudos Xudiciais e Seguridade Pública de Galicia, anúnciase a celebración dun curso sobre intervención en caso de riscos radiolóxicos, que se desenvolverá, conforme as seguintes bases:
Primeira.-Obxectivos.
-Proporcionar unha formación básica sobre o risco radiolóxico.
-Dar a coñecer a lexislación e normativa reguladora das instalacións radioactivas.
-Amosar os diversos procedementos de operacións nas instalacións radioactivas.
-Proporcionar os coñecementos prácticos que permitan unha correcta xestión de apoio nas emerxencias orixinadas nestas instalacións.
-Dar a coñecer os diversos niveis dispoñibles para a intervención nas instalacións.
-Dar a coñecer os diversos niveis de coordinación e asesoramento para a xestión da emerxencia.
-Informar sobre os recursos dispoñibles para a intervención nas instalacións.
-Realizar simulacións de xestión de emerxencias.
-Participar en operacións xunto ao persoal experto en exercicios de operación.
-Poñer en contacto os técnicos que xestionan emerxencias en Galicia cos responsables en protección radiolóxica de instalacións radioactivas.
Segunda.-Destinatarios.
-Técnicos de Protección Civil da Xunta de Galicia.
-Técnicos da Administración provincial ou local que xestionen emerxencias.
-Xefes de parque ou xefes de quenda dos servizos de bombeiros de Galicia.
Terceira.-Desenvolvemento.
1. Prazas: o número de prazas ofertadas para este curso é de 16.
2. Duración e datas: o curso terá lugar os días 29 e 30 de novembro e o 13 e 14 de decembro de 2005, cunha duración de 32 horas lectivas.
O horario será o seguinte:
-Mañás: das 9.00 ás 14.00 horas. Exposición teórica no Centro de Estudos Xudiciais e Seguridade Pública de Galicia no Concello da Estrada.
-Tardes: das 16.00 ás 19.00 horas. Prácticas en dúas quendas simultáneas nas instalacións radioactivas.
3. Lugar: Centro de Estudos Xudiciais e Seguridade Pública de Galicia, avda. da Cultura s/n, A Estrada (Pontevedra).
Cuarta.-Solicitudes e prazo de inscrición.
1. A inscrición dos participantes é gratuíta.
2. O persoal que desexe participar neste curso deberá presentar, cuberta á máquina ou con letra moi clara, a instancia que figura no anexo.
3. O prazo para a presentación de instancias rematará o día 24 de novembro de 2005.
4. As instancias deberán estar asinadas polo xefe do organismo a que estea adscrito e co selo deste. Este será requisito indispensable para ser admitido no curso.
5. As instancias deberán enviarse por correo á sede do Centro de Estudos Xudiciais e Seguridade Pública de Galicia: avenida da Cultura, s/n, 36680 A Estrada ou fax nº 986 59 09 88 ou ben poden presentarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Quinta.-Contido.
-Módulo de introdución e bases físicas, lexislativas e radiobioloxía.
-Módulo de instalacións radioactivas: estudos de seguridade, verificación da instalación, regulamento de funcionamento e plan de emerxencia.
-Módulo de instalacións radioactivas comercializadoras: estudos de seguridade, verificación da instalación, regulamento de funcionamento e plan de emerxencia.
-Módulo de transporte de mercadorías perigosas do grupo-7.
-Módulo de instalacións radioactivas: xestión de material radioactivo.
Visitas de prácticas guiadas a:
-Instalacións de investigación universitarias.
-Instalacións industriais.
-Instalación con equipamentos móbiles.
-Instalacións médicas de diagnóstico e terapia.
Sexta.-Relación de admitidos.
A relación de participantes admitidos para a realización do curso exporase no taboleiro de anuncios do Centro de Estudos Xudiciais e Seguridade Pública de Galicia, sen prexuízo da oportuna notificación aos seleccionados con antelación suficiente á celebración do curso. Tamén poden confirmar a súa admisión chamando ao teléfono 986 59 02 46.
Sétima.-Asistencia.
É obrigatoria a asistencia e puntualidade en todas as actividades do curso. A falta de asistencia, mesmo cando sexa xustificada, a máis dun 10% das horas lectivas programadas determinará a cualificación de non apto no curso.
Oitava.-Certificado de aproveitamento.
Ao remate do curso entregaráselles un certificado de asistencia e aproveitamento a aquelas persoas que acrediten a súa asistencia continuada e superen as correspondentes probas de coñecementos.
Novena.-Modificacións.
O Centro de Estudos Xudiciais e Seguridade Pública de Galicia poderá modificar o desenvolvemento dos cursos para adaptalos ás necesidades da Administración e ás continxencias que poidan xurdir.
A Estrada, 27 de outubro de 2005.
Carlos Suárez-Mira Rodríguez
Director xeral do Centro de Estudos Xudiciais
e Seguridade Pública de Galicia